**ZÁPIS č. 1**

 **Z RIADNEHO ZASADNUTIA SPRÁVNEJ RADY TASR**

 **18. januára 2021 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Rozpočet TASR na rok 2021**
2. **Schválenie zmluvy s MK SR na plnenie úloh vo verejnom záujme**
3. **Rôzne**

**UZNESENIE č. 01/18/01/2021:**

Členovia SR TASR schválili program zasadnutia:

ZA: P. Mestický PROTI: 0 ZDRŽAL SA: 0

 Á. Korpás

 A. Mezeiová

 L. Mikuš

 J. Tuhovčák

**Uznesenie bolo prijaté.**

1. **Rozpočet TASR na rok 2021**

TASR v zmysle §13, ods. 5, písm. b) zákona o TASR predkladá rozpočet na schválenie Správnej rade TASR V. Puchala predstavil východiská rozpočtu a podrobne informoval o jednotlivých položkách. Upozornil na riziká, ktoré súvisia so situáciou na trhu.

P*redkladaný návrh vychádza z návrhu príjmov a výdavkov MF SR, ktorý bol TASR doručený v súvislosti s prípravou návrhu rozpočtu verejnej správy na roky 2021-2023 v mesiaci august 2020. Do východísk boli zapracované zmeny, ktoré nastali od mesiaca august a tento návrh vychádzal tiež z predpokladaného vývoja príjmov, výdavkov a očakávaného prebytku.*

*Návrh rozpočtu je zostavený na úrovni hlavných kategórií a kategórií v štruktúre príjmov a výdavkov platnej rozpočtovej klasifikácie v súlade s Opatrením MF SR z 8. decembra 2004 č. MF/010175/2004-42 v znení neskorších dodatkov, ktorým sa ustanovuje druhová, organizačná a ekonomická klasifikácia.*

*Návrh rozpočtu je spracovaný v súlade so všeobecne záväznými právnymi predpismi a vychádza z informácií a zmien známych v období, kedy sa návrh zostavoval, pri dodržaní zásad hospodárnosti, efektívnosti a účelovosti.*

*Ako vyplýva z predkladaného návrhu jeho príjmová časť sa skladá z dvoch hlavných zdrojov: sú to príjmy z predaja spravodajstva a príjmy zo štátneho rozpočtu. Príjmy zo štátneho rozpočtu sú oproti skutočnosti roku 2020 nižšie. Okrem uvedených zdrojov budú vstupovať i v ďalšom období do celkovej výšky príjmov rozpočtovaných na rok 2021 tiež príjmy z podnájmu, či zostatok prostriedkov z predchádzajúceho roku.*

*Príjmová časť rozpočtu na rok 2021 je zostavená v celkovej výške 5 606 406 Eur.*

*Výdavková časť rozpočtu v celkovej výške 5 308 986 eur zahrňuje výdavky na mzdy, odvody, tovary a služby a investície.*

*Ako vyplýva z predkladaného návrhu, rozpočet Tlačovej agentúry na rok 2021 je zostavený s celkovým prebytkom vo výške 297 420 Eur.*

P. Mestický sa poďakoval V. Puchalovi za odprezentovanie materiálu a po krátkej rozprave členov Správnej rady predložil návrh na uznesenie.

**UZNESENIE č. 02/18/01/2021:**

Správna rada TASR v zmysle §12, ods. 1, písm. e) zákona o TASR schválila rozpočet TASR na rok 2021 bez pripomienok.

ZA: P. Mestický PROTI: 0 ZDRŽAL SA: 0

 Á. Korpás

 A. Mezeiová

 L. Mikuš

 J. Tuhovčák

**Uznesenie bolo prijaté.**

1. **Schválenie zmluvy s MK SR na plnenie úloh vo verejnom záujme**

V. Puchala informoval o zmluve č. MK-85/2020/M o poskytovaní služieb vo verejnom záujme s MK SR. Predmetom zmluvy je úprava podmienok poskytnutia, použitia a vyúčtovania príspevku na úlohy vo verejnom záujme. TASR nedostala žiaden príspevok na kapitálové výdavky.

**UZNESENIE č. 03/18/01/2021:**

Správna rada TASR v zmysle §12, ods. 1, písm. m) zákona o TASR schválila návrh zmluvy s MK SR na plnenie úloh vo verejnom záujme.

ZA: P. Mestický PROTI: 0 ZDRŽAL SA: 0

 Á. Korpás

 A. Mezeiová

 L. Mikuš

 J. Tuhovčák

**Uznesenie bolo prijaté.**

1. **Rôzne**

Správna rada Tlačovej agentúry Slovenskej republiky v súlade s ustanovením § 12, ods. 1, pís. l) Zákona č. 385/2008 Z. z. o Tlačovej agentúre Slovenskej republiky prerokovalasťažnosť PhDr. Romana Lebedu, ktorá bola doručená dňa 11. decembra 2020. Vyžiadala si k tomu stanoviská zainteresovaných strán*.*

Správna rada TASR konštatovala, že sťažovateľ nenamieta pravdivosť žiadneho z faktických tvrdení uverejnených v správe *„Polícia: Vyšetruje porušovanie povinnosti pri správe cudzieho majetku v Hnúšti“* zo 16. novembra 2020.

Preverením formy a obsahu agentúrnej správy dospela Správna rada TASR ku konštatovaniu, že je napísaná formálne korektne a bez uvedenia skutočností, ktoré by preverenie identifikovalo ako nepravdivé.

Preverenie nezaznamenalo ani žiadne porušenie interných procesov TASR pri tvorbe správy.

Správna rada TASR dospela k záveru, že sťažnosť nie je dôvodná.

P. Mestický podal návrh na uznesenie:

**UZNESENIE č. 04/18/01/2021:**

Správna rada Tlačovej agentúry Slovenskej republiky v súlade s ustanovením § 12, ods. 1, pís. l) Zákona č. 385/2008 Z. z. o Tlačovej agentúre Slovenskej republiky prerokovalasťažnosť PhDr. Romana Lebedu a konštatovala, že nie je dôvodná.

Sťažovateľ bude o tom písomne informovaný.

ZA: P. Mestický PROTI: 0 ZDRŽAL SA: 0

 Á. Korpás

 A. Mezeiová

 L. Mikuš

 J. Tuhovčák

**Uznesenie bolo prijaté.**

Členovia Správnej rady sa dohodli na najbližšom termíne rokovania 16. februára 2021 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 18. januára 2021

Zapísal:

 Peter Mestický v.r.